13.4.2022
SK
Úradný vestník Európskej únie
C 160/13
IV (Informácie)
INFORMÁCIE INŠTITÚCIÍ, ORGÁNOV, ÚRADOV A AGENTÚR EURÓPSKEJ ÚNIE
RADA Závery Rady na tému budovanie európskej stratégie pre ekosystém kultúrneho a kreatívneho priemyslu (2022/C 160/06)
RADA EURÓPSKEJ ÚNIE
PRIPOMÍNAJÚC:
1.
zásadnú úlohu, ktorú zohráva kultúra a sloboda tvorby pre Európsku úniu a jej občanov pri posilňovaní našich demokracií a hodnôt, pri rozvoji našej predstavivosti, pri zabezpečovaní prosperity našich spoločností, životaschopnosti našich miestnych oblastí, kvality nášho životného prostredia a blahobytu jednotlivcov;
2.
kľúčovú úlohu, ktorú zohrávajú kultúrne a kreatívne odvetvia a priemysel, označované aj ako ekosystém kultúrneho a kreatívneho priemyslu, pri tvorbe spoločného dedičstva, spoločných referencií a budúcej kultúry, ktoré sú nevyhnutné pre ďalšie prekvitanie európskej kultúrnej rozmanitosti, pričom treba mať na pamäti, že kultúrne a kreatívne odvetvia a priemysel predstavujú veľmi rozmanitú skupinu s rôznymi prioritami a podmienkami;
3.
rozsah ekosystému kultúrneho a kreatívneho priemyslu, ako sa vymedzuje vo výročnej správe o jednotnom trhu za rok 2021 (1), v ktorej sa hodnotí 14 priemyselných ekosystémov identifikovaných útvarmi Komisie v súvislosti s novou priemyselnou stratégiou na rok 2020 (2), a v mnohých relevantných dokumentoch uvedených v prílohe;
4.
hospodársku váhu ekosystému kultúrneho a kreatívneho priemyslu, ktorá bola v roku 2019 odhadnutá na 3,95 % pridanej hodnoty EÚ (477 miliárd EUR), pričom v tomto sektore bolo zamestnaných 8,02 milióna ľudí a pôsobilo v ňom 1,2 milióna firiem, z ktorých 99,9 % sú malé a stredné podniky (MSP) (3);
5.
značný vplyv pandémie COVID-19 na kultúrnu a kreatívnu ekonomiku a potrebu naďalej posilňovať odolnosť ekosystému kultúrneho a kreatívneho priemyslu a dvojakú transformáciu (zelenú a digitálnu) v rámci Európskej únie s cieľom doplniť vplyv Mechanizmu na podporu obnovy a odolnosti a naplno využiť plný potenciál tohto sektora ako hnacej sily hospodárskeho rastu, zamestnanosti a globálnej konkurencieschopnosti EÚ;
(1) Pracovný dokument útvarov Komisie z roku 2010, SWD(2021) 351 final, s. 98 – 104 „Kultúrny a kreatívny priemysel je rôznorodá skupina.
Najväčšími odvetviami sú audiovizuálne odvetvie (televízia, videohry, video na požiadanie, kinematografia, virtuálna a rozšírená realita), hudba, publikovanie kníh a tlače, reklama, kultúrne dedičstvo (múzeá, historické pamiatky), scénické umenie (divadlo, tanec) a výtvarné umenie.“
Toto široké vymedzenie vychádza z rámca UNESCO pre kultúrnu štatistiku z roku 2009, zo zelenej knihy Európskej komisie „Uvoľnenie potenciálu kultúrneho a kreatívneho priemyslu“ a z nariadenia o programe Kreatívna Európa.
(2) Oznámenie „Aktualizácia novej priemyselnej stratégie na rok 2020: Budovanie silnejšieho vnútorného trhu pre obnovu Európy“ C(2021)350.
(3) Pracovný dokument útvarov Komisie 2010, SWD(2021) 351 final, s. 98 – 104.
(https://ec.europa.eu/info/sites/default/files/swdannual-single-market-report-2021_en.pdf).